《送御史大夫与川葛公致仕东归四十韵》
明代·于慎行

赫矣皇王代，庥哉社稷臣。三朝依日月，八座上星辰。

海岱钟元气，夔龙托后身。由来人望久，莫讶主恩频。

自奏三千牍，今更五十春。风霜随处历，雨露几回新。

誉籍仙曹佩，文操郢匠斤。分符全陜地，开府大河滨。

留省司邦礼，铨曹佐国均。云方离远岫，鸿复上秋旻。

两著东山屐，重徵渭水纶。明时登鼎鼐，晚节识松筠。

北斗当喉舌，西台领搢绅。从龙仍沛霭，象岳再嶙峋。

祇为酬丹扆，应难厌紫宸。纪纲群吏肃，声教一时淳。

石砥中流柱，风清要路尘。门无朱履客，座有布衣亲。

共味心如水，何妨鬓似银。况逢冲圣主，全仗老成人。

尚父开周日，韦贤相汉辰。犹閒青玉杖，却忆白纶巾。

五疏辞逾切，三秋愿始伸。感恩宁避世，颐老欲韬真。

展转纡皇眷，从容出帝闉。宫阶行日拜，天语赐时谆。

酒醉都门帐，花飞易水津。廪人共白粲，台隶从朱轮。

异数优元老，休声鬯九垠。志原暌雁鹜，名已画麒麟。

始谢人间事，还随物外宾。安期新寄语，曼倩旧为邻。

境地烟波隔，心期鸟雀驯。固知风后侣，本是葛天民。

先子同攀桂，他时吐获茵。执鞭曾入洛，伏轼亦游秦。

仓卒情何渥，苍茫迹已陈。遗孤重接待，旧事转酸辛。

自幸依高矩，谁堪怆别神。踟蹰歌此曲，聊尔谢鸿钧。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。